Na temelju članka 17. Zakona o odgoju i obrazovanju u osnovnoj i srednjoj školi („Narodne novine 87/08., 86/09., 92/10., 105/10; 90/11., 16/12., 86/12., 126/12., 94/13., 152/14., 7/17., 68/18., 98/19. i 64/20.) te članka 5. stavka 1. Pravilnika o postupku utvrđivanja psihofizičkog stanja djeteta, učenika te sastavu stručnih povjerenstva („Narodne novine“ 67/14., 63/20.), Upravni odjel za odgoj i obrazovanje Zagrebačke županije daje slijedeću

**O B A V I J E S T**

**o upisu djece u prvi razred osnovne škole za školsku godinu 2021./2022. na području Zagrebačke županije**

**Školski obveznici** su sva djeca koja do 1. travnja tekuće godine imaju navršenih šest godina života.

Postupak utvrđivanja psihofizičkog stanja djece radi upisa u prvi razred osnovne škole provodi se u osnovnoj školi kojoj dijete pripada prema upisnom području (mjesto prebivališta odnosno prijavljenog boravišta) u razdoblju od 31. ožujka do 15. lipnja odnosno iznimno od ovih rokova za vrijeme važenja Odluke o proglašenju epidemije bolesti COVID-19 uzrokovane virusom SARS-CoV-2 u Republici Hrvatskoj.

Roditelj djeteta koje ne može pristupiti utvrđivanju psihofizičkog stanja u razdoblju koje je utvrđeno rasporedom pregleda dužan je o tome obavijestiti Stručno povjerenstvo škole kojoj dijete pripada prema upisnom području, a ono će utvrditi drugo odgovarajuće vrijeme utvrđivanja psihofizičkog stanja djeteta i to najkasnije do početka nastavne godine.

Liječnički pregled djeteta liječnik obavlja u zdravstvenoj ustanovi, a ostali članovi Stručnog povjerenstva škole procjenjuju psihofizičko stanje djeteta radi upisa u prvi razred osnovne škole u školi. Na **liječnički pregled** potrebno je donijeti **zdravstvenu iskaznicu djeteta, iskaznicu cijepljenja, Zubnu putovnicu (izdaje djetetov stomatolog), medicinsku dokumentaciju ako je dijete ima (povijesti bolesti, otpusna pisma i sl.) te ispunjen Upitnik za roditelje (objavljen na internetskoj stranici Zavoda za javno zdravstvo Zagrebačke županije). Na pregled u školi potrebno je donijeti OIB djeteta.**

**Raspored** utvrđivanja psihofizičkog stanja djece (raspored pregleda) biti će objavljen na **internetskoj stranici Zagrebačke županije** (Upravni odjel za odgoj i obrazovanje- Upisi djece u 1. razred osnovne škole) te oglasnim pločama odgojno-obrazovnih (škola, vrtić) i zdravstvenih ustanova (ambulante školske medicine).

Za dijete koje će do kraja tekuće godine navršiti šest godina, a nije školski obveznik, roditelj može najkasnije do 31. ožujka tekuće godine podnijeti zahtjev Upravnom odjelu za odgoj i obrazovanje za uvrštavanje djeteta na popis školskih obveznika (u pripadajuću Ispostavu). Svom zahtjevu roditelj je dužan priložiti: rodni list i uvjerenje o prebivalištu za dijete te mišljenje stručnog tima predškolske ustanove o psihofizičkom stanju djeteta. Za **prijevremeni upis** u prvi razred za dijete se obavezno provodi psihološko testiranje (mjesto i vrijeme testiranja roditelju javlja djelatnik Upravnog odjela za odgoj i obrazovanje).

Stručno povjerenstvo škole za upis u prvi razred osnovne škole donosi svoje mišljenje na temelju neposrednog pregleda djeteta, razgovora s roditeljem, pojedinačnih mišljenja članova Stručnog povjerenstva, dostavljene dokumentacija iz predškolske ustanove i dokumentacije drugih ustanova ako je dijete bilo obuhvaćeno procjenom, zdravstvenim, rehabilitacijskim ili drugim postupkom.

Škola obavještava roditelja o psihofizičkom stanju djeteta za upis u prvi razred.

Pojedinačne obavijesti roditelji/staratelji mogu dobiti u školama ili ispostavama Upravnog odjela za odgoj i obrazovanje.

**UPRAVNI ODJEL ZA ODGOJ I OBRAZOVANJE ZAGREBAČKE ŽUPANIJE**

**Samobor – za područje gradova Samobor i Sveta Nedelja te općinu Stupnik**

Trg kralja Tomislava 5, 10430 Samobor

tel: 00385 1 3378 220

**mail: maja.radenovic-fijan@zagrebacka-zupanija.hr**